หุ้นฟื้นตัวดัน‘ทิพยไทยวิวัฒน์’กำไรพุ่ง
ตลาดหุ้นกู้ชีพ ดันบริษัทประกันวินาศภัยฟื้นตัว กินกำไรเพียบ
19 พ.ย. 2557

ตลาดหุ้นกู้ชีพ ดันบริษัทประกันวินาศภัยฟื้นตัว กินกำไรเพียบ
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในไตรมาส 3 ที่ผ่านมา บริษัทมีกำไรสุทธิ 415 ล้านบาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 299 ล้านบาท แต่หากเป็นช่วง 9 เดือนแรกปีนี้ จะมีกำไรสุทธิ 1,097 ล้านบาท เพิ่มขึ้นเทียบกับช่วงเดียวกันของปีก่อนที่มีกำไรสุทธิ 900 ล้านบาท 
สำหรับปัจจัยสำคัญ เนื่องมาจากบริษัทมีกำไรจากการลงทุนไตรมาส 3 จำนวน 258 ล้านบาท เพิ่มขึ้นจากงวดเดียวกันของปีก่อน 200 ล้านบาท หรือ 344% ขณะที่งวด 9 เดือนมีกำไรจากการลงทุน 647 ล้านบาท เพิ่มขึ้นจากงวดเดียวกันของปีก่อน 319 ล้านบาท หรือ 97% 
อย่างไรก็ตาม บริษัทมีกำไรจากการรับประกันภัยไตรมาส 3 จำนวน 270 ล้านบาท ลดลงจากงวดเดียวกันของปีก่อน 64 ล้านบาท หรือ 19% ขณะที่งวด 9 เดือนมีกำไรจากการรับประกันภัย 764 ล้านบาท ลดลงจากงวดเดียวกันของปีก่อน 71 ล้านบาท หรือ 8% เนื่องจากบริษัทมีการปรับเปลี่ยนการรับประกันภัยและการจัดเก็บเบี้ยประกันภัยรับเสี่ยงภัยไว้เอง มีผลทำให้เบี้ยประกันภัยที่ถือเป็นรายได้สุทธิและรายได้ค่าจ้างและค่าบำเหน็จลดลง รวมทั้งค่าสินไหมทดแทนและค่าใช้จ่ายในการจัดการสินไหมทดแทนสุทธิลดลง
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า บริษัทมีกำไรสุทธิในไตรมาส 3 ที่ผ่านมา 65 ล้านบาท เพิ่มขึ้นเมื่อเทียบกับงวดเดียวกันของปีก่อนที่ขาดทุน 14 ล้านบาท และช่วง 9 เดือนแรกปีนี้มีกำไรสุทธิ 152 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 85 ล้านบาท 
ทั้งนี้ ยอดผลกำไรที่มีการเปลี่ยนแปลงเพิ่มขึ้นมากกว่า 20% เกิดจากบริษัทมีรายได้จากการรับประกันภัยเพิ่มขึ้น 31 ล้านบาท หรือ 5% ในขณะที่มีรายจ่ายจากการรับประกันภัยรวมค่าใช้จ่ายในการดำเนินงานเพิ่มขึ้น 11.07 ล้านบาท หรือ 2 % ทำให้บริษัทมีผลกำไรจากการรับประกันภัย 23 ล้านบาท เพิ่มขึ้น 20 ล้านบาท หรือ 607% ซึ่งเมื่อรวมกับรายได้จากการลงทุน เพิ่มขึ้น 76 ล้านบาท หรือ 408% เนื่องมาจากตลาดหลักทรัพย์แห่งประเทศไทยปรับตัวดีขึ้นทำให้มีกำไรเพิ่ม